

NOTĂ DE FUNDAMENTARE LA PROPUNEREA DE HOTĂRÂRE CD NR. 3

cu privire la avizarea acordului de parteneriat /asociere pentru realizarea proiectului „CLUJANA REGIONAL INNOVATION HUB”.

1. PREAMBUL
Prin Hotărârea Consiliului pentru Dezvoltare Regională Nord-Vest nr. 634/2026 a fost aprobată participarea Agenției de Dezvoltare Regională Nord-Vest, în calitate de membru fondator unic, la înființarea și funcționarea Fundației INNOCORE, precum și crearea unei asocieri/parteneriat în vederea operaționalizării și funcționării unei infrastructuri de tip FABLAB.
Fundația INNOCORE a fost concepută ca un instrument operațional dedicat sprijinirii inovării, cercetării, transferului tehnologic și antreprenoriatului la nivelul Regiunii Nord-Vest, având ca obiectiv dezvoltarea unei infrastructuri regionale care să faciliteze accesul IMM-urilor, cercetătorilor, promotorilor de inovare și mediului academic la tehnologii, echipamente și servicii specifice activităților de cercetare aplicată, prototipare și transfer tehnologic.
În continuarea demersurilor aprobate prin Hotărârea CDR Nord-Vest nr. 634/2026 și în vederea realizării proiectului „CLUJANA REGIONAL INNOVATION HUB”, este necesară constituirea cadrului juridic și operațional de colaborare dintre Fundația INNOCORE și UAT Județul Cluj, prin încheierea unui Acord de parteneriat/asociere.
Acordul de parteneriat/asociere stabilește drepturile și obligațiile părților, contribuțiile și responsabilitățile acestora în pregătirea, depunerea, implementarea și asigurarea durabilității proiectului, precum și condițiile de utilizare a imobilului aflat în proprietatea Județului Cluj în care urmează să fie dezvoltată și operaționalizată infrastructura de tip FABLAB.

2. STAREA DE DREPT ȘI DE FAPT

2.1. Limitele cadrului legal:
Acordul de parteneriat/asociere este încheiat în conformitate cu legislația națională aplicabilă și cu regulile privind gestionarea fondurilor europene aferente perioadei de programare 2021-2027, având în vedere, în principal:
• Legea nr. 315/2004 privind dezvoltarea regională în România, cu modificările și completările ulterioare;
• Ordonanța Guvernului nr. 26/2000 cu privire la asociații și fundații, cu modificările și completările ulterioare;
• OUG nr. 133/2021 privind gestionarea financiară a fondurilor europene pentru perioada de programare 2021-2027;
• HG nr. 829/2022 pentru aprobarea Normelor metodologice de aplicare a OUG nr. 133/2021;
• Legea nr. 98/2016 privind achizițiile publice și celelalte acte normative incidente;
• reglementările și condițiile aplicabile Programului Regional Nord-Vest 2021-2027.
Potrivit Acordului, Fundația INNOCORE are calitatea de lider de parteneriat, inițiază proiectul, solicită finanțarea și, în cazul aprobării proiectului, semnează contractul de finanțare, cu respectarea responsabilităților stabilite de legislația aplicabilă și de Acordul de parteneriat.

2.2. Necesitatea asocierii dintre Fundația INNOCORE și UAT Județul Cluj
Realizarea proiectului presupune reunirea unor resurse și competențe complementare. Fundația INNOCORE are rolul de lider al parteneriatului și de operator al infrastructurii de tip FABLAB, iar UAT Județul Cluj deține în proprietate imobilele situate în municipiul Cluj-Napoca, Piața 1 Mai nr. 4-5, identificate prin CF nr. 254071, CF nr. 254090 și CF nr. 253926 Cluj-Napoca, care urmează să fie reabilitate și modernizate în cadrul proiectului.
Asocierea permite depunerea în comun a cererii de finanțare în cadrul Programului Regional Nord-Vest 2021-2027, realizarea investițiilor necesare asupra imobilului, dotarea infrastructurii de tip FABLAB și stabilirea unui cadru clar privind utilizarea, exploatarea și durabilitatea investiției.

3. PROPUNEREA PRIVIND ÎNCHEIEREA ACORDULUI DE PARTENERIAT/ASOCIERE 
 
Se propune avizarea Acordului de parteneriat/asociere dintre Fundația INNOCORE, în calitate de Lider de parteneriat, și Unitatea Administrativ-Teritorială Județul Cluj, în calitate de Partener, pentru realizarea proiectului „CLUJANA REGIONAL INNOVATION HUB”.

3.1. Scopul Acordului
3.1. Obiectul Acordului
Obiectul Acordului îl reprezintă stabilirea drepturilor și obligațiilor părților, a contribuției financiare proprii a fiecărei părți la bugetul proiectului și a responsabilităților aferente perioadei de pregătire, implementare, durabilitate și valabilitate a contractului de finanțare.
În mod concret, parteneriatul urmărește depunerea în comun a unei cereri de finanțare pentru reabilitarea și modernizarea imobilelor situate în municipiul Cluj-Napoca, Piața 1 Mai nr. 4-5, precum și achiziționarea echipamentelor specifice activităților de inovare, cercetare, transfer tehnologic și prototipare.

3.2. Punerea la dispoziție și utilizarea imobilelor
UAT Județul Cluj asigură folosința unei părți din imobile pentru funcționarea infrastructurii de tip FABLAB, operată de Fundația INNOCORE, pentru o perioadă de 20 de ani, cu posibilitatea prelungirii pentru o perioadă de încă 20 de ani, cu aprobarea UAT Județul Cluj.
Pe durata asigurării folosinței imobilului pentru derularea proiectului, UAT Județul Cluj nu percepe de la liderul de parteneriat chirie, tarife sau alte taxe pentru folosința spațiilor afectate proiectului, în condițiile Acordului.
3.3. Pregătirea și realizarea investiției
Fundația INNOCORE și UAT Județul Cluj vor realiza în asociere demersurile necesare pentru pregătirea și implementarea investiției, inclusiv documentațiile tehnico-economice și lucrările de reabilitare și modernizare. Acordul reglementează elaborarea studiului pentru fundamentarea oportunității investiției și a temei de proiectare, DALI, DTAC, Proiectului Tehnic și documentațiilor necesare achiziției lucrărilor de execuție.
Liderul de parteneriat este împuternicit, în limitele și condițiile stabilite prin Acord, să întocmească documentațiile și să deruleze procedurile de achiziție, cu participarea reprezentanților ambelor părți pentru procedurile desfășurate în comun. Nicio lucrare de execuție nu va fi contractată sau realizată anterior aprobării documentației tehnico-economice, obținerii avizelor și acordurilor necesare și emiterii autorizației de construire.
3.4. Mecanismul financiar
Cheltuielile aferente proiectării și execuției lucrărilor se suportă de fiecare parte în funcție de suprafețele aflate în folosința sa și de destinația acestora. Pentru spațiile puse la dispoziția Fundației INNOCORE în vederea funcționării infrastructurii de tip FABLAB, cheltuielile aferente vor fi suportate de Fundația INNOCORE, inclusiv prin finanțarea obținută în cadrul Programului Regional Nord-Vest 2021-2027, în condițiile eligibilității acestora.
Pentru spațiile care rămân în folosința UAT Județul Cluj, cheltuielile aferente reabilitării și modernizării vor fi suportate de UAT Județul Cluj. Pentru părțile comune, cheltuielile se suportă proporțional cu suprafața utilă utilizată de fiecare parte, cuantumul exact urmând a fi stabilit prin Devizul general și Devizele pe obiecte aferente documentațiilor tehnico-economice.
Fundația INNOCORE va achiziționa dotările necesare infrastructurii de tip FABLAB prin proiectul „CLUJANA REGIONAL INNOVATION HUB”, în condițiile finanțării acordate prin Programul Regional Nord-Vest 2021-2027.
3.5. Rolurile principale ale părților
Fundația INNOCORE, în calitate de Lider de parteneriat, coordonează pregătirea și depunerea cererii de finanțare, semnează cererea și contractul de finanțare, gestionează relația cu Autoritatea de Management, coordonează activitățile proiectului, derulează responsabilitățile privind fluxurile financiare și documentele de rambursare/plată și asigură dotarea și funcționarea infrastructurii de tip FABLAB.
UAT Județul Cluj, în calitate de Partener și proprietar al imobilelor, pune la dispoziție imobilele necesare realizării proiectului, participă la pregătirea și implementarea investiției, asigură contribuțiile și cheltuielile care îi revin, pune la dispoziție documentele de proprietate și îndeplinește obligațiile care decurg din calitatea de proprietar, inclusiv cele privind autorizarea lucrărilor, în condițiile legii și ale Acordului.
4. BENEFICIILE ȘI IMPACTUL ASOCIERII
Încheierea Acordului de parteneriat/asociere creează cadrul necesar pentru accesarea finanțării nerambursabile și pentru realizarea unei investiții cu impact regional. Proiectul urmărește valorificarea unui patrimoniu imobiliar aflat în proprietatea Județului Cluj și transformarea acestuia într-o infrastructură funcțională dedicată inovării, cercetării aplicate, prototipării și transferului tehnologic.
Prin operaționalizarea infrastructurii de tip FABLAB se urmărește facilitarea accesului IMM-urilor la tehnologii și echipamente avansate, sprijinirea dezvoltării de prototipuri, stimularea colaborării dintre mediul de afaceri, cercetare și mediul academic, precum și consolidarea capacității regionale de inovare și specializare inteligentă.
Parteneriatul contribuie, totodată, la utilizarea eficientă a resurselor publice și la repartizarea clară a responsabilităților, costurilor și riscurilor între părți, în funcție de spațiile utilizate și de activitățile asumate.
5. DURATA ȘI DURABILITATEA PARTENERIATULUI
Acordul produce efecte de la data semnării și este încheiat pentru perioada necesară funcționării structurii de tip FABLAB, respectiv 20 de ani, cu posibilitatea prelungirii pentru încă 20 de ani, cu aprobarea UAT Județul Cluj.
Părțile au obligația de a menține proprietatea și destinația utilizării imobilelor construite, modernizate sau reabilitate, precum și natura activităților finanțate, în condițiile și pe perioadele prevăzute de Acord, de contractul de finanțare și de legislația aplicabilă.
6. CONCLUZIE
Încheierea Acordului de parteneriat/asociere dintre Fundația INNOCORE și UAT Județul Cluj reprezintă etapa necesară pentru pregătirea, depunerea și implementarea proiectului „CLUJANA REGIONAL INNOVATION HUB”, precum și pentru asigurarea cadrului juridic, tehnic, financiar și operațional necesar dezvoltării și funcționării infrastructurii de tip FABLAB.
Prin asociere sunt reunite rolurile complementare ale celor două entități: Fundația INNOCORE, în calitate de lider de parteneriat și viitor operator al infrastructurii, respectiv UAT Județul Cluj, în calitate de partener și proprietar al imobilelor în care urmează să fie realizată investiția.
Pentru aceste considerente, se propune Consiliului Director aprobarea proiectului de hotărâre privind avizarea acordului de parteneriat /asociere pentru realizarea proiectului „CLUJANA REGIONAL INNOVATION HUB”.

